ועדת העבודה, הרווחה והבריאות, כנסת 15, פרוטוקול מספר 204, 2000-09-26 09:30

דוד טל: אני פותח את הישיבה.

דוד טל: על סדר היום: הצעת חוק דמי הבראה (פטור ממסים), התשנ"ט-1999 של חבר-הכנסת דוד אזולאי.

דוד טל: חבר-הכנסת דוד אזולאי התנצל בפני אתמול וביקש שלא להגיע היום ואני אישרתי לו.

דוד טל: ההצעה מדברת בעצם על כך שדמי הבראה שממוסים היום לא ימוסו כדי שיתאפשר לעובד בישראל להישאר עם קצת יותר כסף וכדי שיוכל לצאת לחופשות ולנפוש בבתי מלון ובכל מקום אחר.

דוד טל: גם בצימרים בצפון זה טוב, זה חשוב, זה חיובי וזה יתרום לתיירות הפנים של מדינת ישראל.

דוד טל: ממילא זה יתרום למשק ולכן אני סבור שמשרד האוצר לא יתנגד לזה.

חיים דוקלר: אנחנו מתנגדים התנגדות נחרצת להצעת החוק, שכן חסרונותיה עולים עשרת מונים על מספר יתרונות מדומים שהוצגו על ידי היושב-ראש.

חיים דוקלר: ההצעה הזאת כמו שהיא מנוסחת בעקרון נוגדת את כל מגמת משרד האוצר ונציבות מס הכנסה של ביטול פטורים והרחבת בסיס המס על מנת שניתן יהיה, כתוצאה ממהלך כזה או אחר, להוריד את שיעורי המס לכלל האוכלוסיה.

חיים דוקלר: צריך להבין שעם כל הגישה שמשתמעת כביכול מהצעת החוק, שכאילו כל עמך ישראל או כל ציבור העובדים יהנה מזה, הרי יש פה הטעיה, כי מכל פטור יכול ליהנות רק עובד שחייב במס.

חיים דוקלר: למעלה מ-50% מהשכירים במדינת ישראל לא חייבים במס.

חיים דוקלר: זאת אומרת, שהצעת החוק הזאת לא תטיב איתם ולו גם באגורה אחת, ובוודאי שזה לא יביא אותם ללכת לנופש כזה או אחר אם הם עשו או לא עשו את זה עד היום.

חיים דוקלר: כך שתהיה פה הטבה רק לאוכלוסיות המבוססות יותר, שממילא נהגו לעשות חופש כזה או אחר בארץ או בחו"ל.

חיים דוקלר: זאת נקודה שצריך לקחת אותה בחשבון.

חיים דוקלר: יש פה גם סתירה פנימית מול העקרונות של מס הכנסה, שכן הוצאה להבראה זו הוצאה במישור הפרטי, ואנחנו לא נותנים הכרה לצרכי מס בהוצאה פרטית.

חיים דוקלר: יש פה אפליה מול העצמאים, כי היום לא אלו ולא אלו נהנים ואין שום פטור.

חיים דוקלר: מתן הטבה בצורת הפטור לשכירים תפלה לרעה את העצמאים, שמן הסתם ירצו לדרוש משהו מקביל לזה.

דוד טל: במסגרת מס הכנסה או במסגרת האוצר אין אפליות בין עצמאים לשכירים בנושאים אחרים?

חיים דוקלר: אנחנו רוצים לצמצם אותם ובוודאי שאין סיבה להרחיב את זה.

דוד טל: אתם מצליחים לצמצם אותם?

חיים דוקלר: אנחנו משתדלים לצמצם את זה.

דוד טל: באי-הצלחה גמורה.

חיים דוקלר: זה לא נכון.

דוד טל: אני אשמח לקבל כמה דוגמאות לכך.

חיים דוקלר: אני אתן לך דוגמא מהשרוול.

חיים דוקלר: בזמנו עצמאים טענו לקיום קרן השתלמות רק לשכירים ומזה ארבע שנים יש קרן השתלמות גם לעצמאים.

דוד טל: היום העצמאים מקבלים דמי אבטלה כמו השכירים?

דן אורנשטיין: הם לא מקבלים.

דוד טל: הם משלמים ביטוח לאומי והם לא מקבלים דמי אבטלה.

דן אורנשטיין: הם לא משלמים בענף הזה.

דוד טל: אנחנו גובים מהם די והותר, האמן לי.

חיים דוקלר: לא תשמע ממני שכאילו כל האפליות במרכאות כפולות הוסרו.

חיים דוקלר: יש גם אפליות לצד השני, ששכירים מקופחים.

חיים דוקלר: אני לא מציע להיכנס לזה.

חיים דוקלר: בהצעה של חבר-הכנסת אזולאי אין שום מיגבלה של סכום.

דוד טל: אם היית צריך להגביל את זה, לאיזה סכום היית מגביל את זה?

חיים דוקלר: צריך לקחת את השווי שהיום ניתן שהוא בסביבות 280 שקל ליום הבראה.

דוד טל: כמה ימים מגיע להם - 12 יום?

חיים דוקלר: זה תלוי בוותק של העובד.

דוד טל: לכמה מגיע המקסימום?

דן ירדן: בין 5 ל-10 ימים.

דן ירדן: מינימום 5, מקסימום 10.

דן ירדן: ישנה הגבלה.

דן ירדן: זה 2,800 שקל.

דן ירדן: זה הכל.

חיים דוקלר: חבר-הכנסת דוד אזולאי לא מגביל בכלל אם ההוצאה מוצאת בחו"ל.

חיים דוקלר: זאת אומרת, אם כבוד היושב-ראש ציין שכביכול אמור להיות פה עידוד לתיירות הפנים - - -

דוד טל: הוא גם מציין את זה בדברי ההסבר.

דוד טל: לכן הזכרתי את זה.

דוד טל: אני מוכן להכניס את זה לתוך ההצעה.

חיים דוקלר: דבר נוסף, אין פה בכלל סמכות לפקיד השומה אלא הכל פה נעשה בין העובד והמעביד.

חיים דוקלר: זה דבר שלא ייעשה, שלפקיד השומה לא יהיה מה להגיד לגבי הוצאה מוכרת או לא מוכרת או פטור.

חיים דוקלר: פה לא ניתנה שום סמכות לפקיד השומה לערער או לחוות דעה בנושא הפטור שיתן המעביד לעובד על פי החוק.

חיים דוקלר: זאת אומרת, אם חס וחלילה החוק הזה יקרום עור וגידים, צריכים להכניס פה סמכות לפקיד השומה, כמו שהיא קיימת לגבי כל הסעיפים בפקודה.

דוד טל: נוסף לכל הסמכויות שיש להם היום, להוסיף להם עוד סמכות אחת?

חיים דוקלר: ספציפית לסעיף הזה.

חיים דוקלר: שתהיה לו זכות ערעור לפי הנחיות שיוציא הנציב, אולי בתקנות.

חיים דוקלר: אבל כפי שהדברים נראים היום, לפקיד השומה אין מעמד בנושא הזה.

דוד טל: היום יש לכם עשרות אולי מאות אלפי נישומים.

דוד טל: אתם מקבלים את הדו"חות שלהם.

דוד טל: אני בטוח שאתם לא בודקים את כולם, אבל יש לכם מידגם מייצג שאותו אתם בודקים.

דוד טל: אדם שיעבור עבירה, תכו אותו כהנה וכהנה כיד הדמיון הטובה עליכם.

דוד טל: ואז למען יראו וייראו, אף אחד לא יעשה את זה.

חיים דוקלר: הצד של ההרתעה זה צד של הרתעה.

חיים דוקלר: הצד של הניהול האדמיניסטרטיבי חייב להילקח בחשבון כי גם אם נבדוק את זה במידגם, זה יהיה בנוסף למה שיש היום לפקיד המס.

דוד טל: אז יהיה עוד מסמך אחד.

חיים דוקלר: זה עוד מסמך אחד, ואז אם יש לו שאלות, כי זה לא קריא והקבלה לא נראית לו, אז צריכים להתחיל להתכתב וטלפונים ובינתיים הוא מעכב לו את הטיפול.

דוד טל: אני לא מקבל את זה, מפני שהנציבות עצמה סיפחה וסירבלה את הגשת הדו"חות עם דו"ח תיאום אינפלציוני, לא אינפלציוני, דו"חות כאלה ואישורים כאלה.

דוד טל: אם היה אישור אחד לכל הנושא הזה, הייתי אומר: למה להכביד על פקיד השומה שעושה עבודה טובה, למה להוסיף עוד אישור ועוד אישור ולסרבל את המערכת.

דוד טל: אנחנו רוצים לפשט את המערכת.

דוד טל: אם נקודת המוצא שלנו תהיה שאנחנו סומכים על האזרח ומאמינים לו, ברגע שאזרח יפגע באמון הזה, אנחנו נכה אותו, במרכאות.

חיים דוקלר: ברור ליושב-ראש שאם עובד, חס וחלילה, ימעד, זה לא המקרה שנתחיל לנקוט נגדו בהליכים פליליים.

חיים דוקלר: יש לנו מספיק עבודה בתחום הזה.

חיים דוקלר: מצד שני, ישנו הסירבול הביורוקרטי.

חיים דוקלר: אני לא מציע לקחת את הנושא הזה כגורם מחנך.

חיים דוקלר: הכסף שיעלה לקופת האוצר, שמסתכם בכמיליארד ו-100 מיליון שקל, צא וחשוב מה אפשר לעשות בתחום החינוך בסכום הזה.

חיים דוקלר: לכן אני אומר שהצעת החוק הזאת היא גרועה.

חיים דוקלר: היא תביא לסירבול המערכות.

חיים דוקלר: היא לא תביא לשום עידוד תיירות הפנים, כי התיירות היום מעודדת ברמה כזאת או אחרת.

חיים דוקלר: אנחנו פה הולכים ונסוגים אחורה מבחינת סדרי עבודה והקטנת הביורוקרטיה.

חיים דוקלר: הייתי יכול להראות לכבודו איזה מהלכים עשינו במהלך עשר השנים האחרונות על מנת לצמצם את הביורוקרטיה.

חיים דוקלר: האמן לי, שיש לי לא מעט עובדות לכך.

דוד טל: אני אשמח לקבל מנציבות מס הכנסה את כל הצעדים שנעשו בחמש-עשר השנים האחרונות להקטנת הביורוקרטיה.

דוד טל: בוודאי תשמח לשמוע הצעות לצמצום הביורוקרטיה שעדיין קיימת במס-הכנסה.

חיים דוקלר: גם אם היא קיימת, אין סיבה להוסיף עליה נדבך כה כבד ונטל כה מרכזי.

חיים דוקלר: לכן, בשם אגף מס הכנסה ועמדת האוצר, אני מבקש באמת ובתמים להביע את התנגדותנו הנחרצת לקידום הצעת החוק.

דוד טל: תודה.

דוד טל: נשמע את ההסתדרות.

דוד טל: מר גונן, בבקשה.

בנימין גונן: קודם כל, הצעת החוק פטור ממסים לדמי הבראה היא הצעה נהדרת.

בנימין גונן: אני חושב שלא צריך לשלם מס הכנסה על הוצאה.

בנימין גונן: עובד שמקבל שכר נמוך, 3,000 שקל, שהוא גם לא משלם מס הכנסה, אתם תבקשו ממנו קבלות מבית מלון?

בנימין גונן: הרי לא מבקשים קבלות ממי שמזמין ארוחת ערב מצרפת בלילה.

בנימין גונן: יש כאלה אצלנו בארץ, אתם יודעים את זה.

דוד טל: מס הכנסה מכיר בזה כהוצאה?

בנימין גונן: אני לא יודע.

חיים דוקלר: אולי תבדוק את העובדות.

חיים דוקלר: אתה זורק פה דברים שאין להם בסיס במציאות.

חיים דוקלר: אולי בצרפת זה מוכר כהוצאה, כי בארץ לא.

חיים דוקלר: שום ארוחה לא מוכרת כהוצאה.

בנימין גונן: אתה אפילו לא יודע שהוא עשה את זה.

חיים דוקלר: אני לא יודע אם הוא עושה את זה או לא.

חיים דוקלר: שיאכל ארבע ארוחות בערב, זה לא מוכר לצרכי מס, והוא לא מקבל שום פטור על זה.

בנימין גונן: הוא לא מקבל פטור על זה, אבל יש לו אפשרות לעשות את זה.

בנימין גונן: זו הבעיה.

דוד טל: השאלה היא אם מס הכנסה מכיר בזה כהוצאה.

דוד טל: כרגע אומר נציג מס הכנסה שלא.

חיים דוקלר: היום המחוקק מטיל מס על ארוחות כאלה דרך פקודת מס הכנסה בשביל לצמצם את ההוצאות האלה.

בנימין גונן: לגופו של עניין, אני חושב שאלה שיושבים פה לא היו בתקופה שעליה אתה מדבר, אני כן הייתי.

בנימין גונן: אני עבדתי בחברת החשמל, מקום מכובד מאוד, ואני זוכר את המסחר של הקבלות.

בנימין גונן: זה היה דבר נבזי ביותר.

בנימין גונן: רוב האנשים לא יצאו אז להבראה, כולם קנו קבלות ומכרו את ההבראה.

בנימין גונן: אנחנו נחזור לדבר הזה?

בנימין גונן: אני מסכים אתך, עצם הקבלות זה דבר איום ונורא.

בנימין גונן: דבר שני, מי שרוצה לפתור את בעיית תיירות הפנים, זה סיפור אחד אבל הוא לא שייך לכאן.

בנימין גונן: קודם כל, אני אומר, גם לעובד יש חופש לנסוע לתורכיה.

בנימין גונן: אני לא רוצה לאלץ אותו על ידי חוק שילך דווקא למלון פה.

בנימין גונן: לדוגמה, אני חיפשתי השבוע מלון בתל-אביב בשביל העובדים של ההסתדרות.

בנימין גונן: לא הצלחתי להשיג חדר.

בנימין גונן: תארו לכם שבעונת החופשות יתחילו לחפש מקומות בבתי מלון.

בנימין גונן: זו בעיה שלא נעמוד בה.

בנימין גונן: חבל לחוקק חוקים שאי-אפשר יהיה לאכוף אותם.

בנימין גונן: אתה יודע בדיוק כמוני כמה חוקים יפים חוקקה הכנסת שאי-אפשר לעמוד בהם, בקשר לעובדים זרים, בקשר לשכר מינימום.

בנימין גונן: תמיד כשאנחנו מגיעים לוועדת העבודה או ועדה אחרת אומרים לנו: אין לנו אנשים ואין לנו כוח לאכוף את החוק הזה.

בנימין גונן: לכן אני מציע, לפני שמחוקקים חוק, לחשוב איך אפשר לבצע אותו.

בנימין גונן: לגופו של עניין, אני חושב שצריך לפטור את דמי ההבראה ממסים.

בנימין גונן: זו התביעה של ההסתדרות.

בנימין גונן: בלי קבלות ובלי כל התסבוכת הזאת.

בנימין גונן: זה יעלה יותר זול גם לאוצר.

דן ירדן: בעצם נציג ההסתדרות חזר על הצעת החוק ש חברי הכנסת עמיר פרץ וחיים כץ שהציעו לפטור את דמי ההבראה ממס באופן גורף.

דן ירדן: באותו דיון שהם העלו את זה, הם גם אמרו שהם מקבלים את זה שצריך להיות איזשהו קשר בין הפטור לבין העובדה לאיזו מטרה הכסף הזה מיועד, ואם אפשר להשיג כמה מטרות חיוביות על ידי הפטור הזה, הרי זה מבורך.

דן ירדן: כך שאני חושב שמציעי החוק דווקא כן יחפשו איזושהי דרך.

דן ירדן: נציג מס הכנסה דיבר על נושא ההגבלה.

דן ירדן: היום נושא דמי ההבראה מוסדר.

דן ירדן: יש צווי הרחבה.

דן ירדן: כך שישנה הגבלה.

דן ירדן: אם מנסים למנוע את האפליה בין העצמאים לבין השכירים, כמו שהדבר מצא את פתרונו במסגרת קרנות ההשתלמות,אפשר להתיר לכל עצמאי להפקיד בקופת ההבראה שלו את הסכום הנוראי בסדר גודל של 2,800 שקל בשנה.

דן ירדן: לגבי מי נהנה מהדבר הזה – לצערי, היום במדינת ישראל גם בעלי הכנסה נמוכה, שלא לדבר על הכנסה בינונית, מגיעים לשולי המס.

דן ירדן: מי שהיום משלם 25%, 30% ו-35% מס שולי הוא לא מיליונר.

דן ירדן: כך שהטענה שהפטור על דמי הבראה נועד לשכבות העליונות היא טענה לא נכונה מבחינה חברתית-סוציאלית.

בנימין גונן: מה זו הכנסה נמוכה?

דן ירדן: מי שמרוויח 4,000-5,000 שקל.

חיים דוקלר: 50% מהשכירים לא מגיעים לחיוב במס.

דן ירדן: במדינת ישראל, אחוז גבוה מאוד של עובדים משתכרים מתחת ל-4,000 שקל.

דן ירדן: יחד עם זה, עובדים שמשתכרים 4,000, 5,000 ו-6,000 שקל, הם לא בעלי הכנסה גבוהה.

דן ירדן: אלה שכבות בינוניות.

דוד טל: אפילו שכבות נמוכות.

דוד טל: 4,000 שקל זה לא משכורת גבוהה.

חיים דוקלר: במשכורת של 4,000 שקל גם היקף המס הוא מצומצם.

דן ירדן: אם הוא מקבל היום 3,000 שקל לשנה ולוקחים לו מזה 25%, זה הרבה כסף.

דן ירדן: אני חושב שהמטרה שלנו היא שגם העובדים בשכבות הבינוניות והנמוכות ייצאו פעם בשנה לנופש.

דן ירדן: לגבי הטענות על הנסיון המר שהיה במדינת ישראל.

דן ירדן: אני מסכים עם חיים וגם אתך, שבהחלט מה שהיה בעבר זה היה לא נחמד.

דן ירדן: אנחנו זוכרים את הפיליטונים של אפרים קישון שצחק על זה.

דן ירדן: קודם כל, היום כל אזרח שמגיע לבית מלון הוא רשום.

דן ירדן: כך שאם נציבות מס הכנסה תרצה לבדוק על בסיס הקבלות אם מישהו התאכסן בתאריך מסוים, ניתן לבדוק את זה.

דן ירדן: אם רוצים, אפשר גם לחפש דרך שתמנע את הדבר הזה ולשכלל את השיטה הזאת עוד יותר.

חיים דוקלר: אתה באמת בעד זה?

חיים דוקלר: ומה אם הוא הולך לצימר?

דן ירדן: אני פה נציג של התאחדות המלונות.

דן ירדן: אני אומר פה את העמדה שלה.

דן ירדן: אני חושב שתהיה עזרה ותמיכה בענף המלונאות על ידי זה שהכספים האלה יזכו לפטור ממס רק לגבי אנשים שינפשו בארץ.

דן ירדן: יש בארץ גם מלונות במחירים נמוכים, בעיקר מחוץ לעונה, וגם צימרים.

דן ירדן: בתי המלון יוכלו לתת הנחות, קרי מחירים יותר נמוכים.

דן ירדן: אני לא מציע שנחזור לסחר בקבלות.

דן ירדן: יש דרכים לפקח על זה וליצור מכניזם יפה שיעזור מבחינה חברתית לשכבות רבות, יעזור להפעלת בתי המלון, יגביר את התעסוקה ונוכל לקלוט עוד כמה אלפי עובדים בעבודה יצרנית.

דן אורנשטיין: חבריי מאגף מס הכנסה בעצם הצביעו על העמדה שהתקבלה בוועדת שרים לחקיקה.

דן אורנשטיין: זו עמדת ממשלה שמתנגדת להצעה הזאת.

דן אורנשטיין: מעבר לעמדה הפורמלית הזאת, מדובר פה בשיקולים שהם לא משפטיים, לא כל כך בתחום שלי, אבל כמי שמטפל בחקיקה חברתית מזה כמה שנים, יש לי כמה נקודות כאן שאני חושב שהן לפחות מגלות גישה זהירה כלפי הצעת חוק מן הסוג הזה ולא טיפול כל כך חפוז.

דוד טל: תנו לי איזשהו פתרון ל-50% שלא מחוייבים במס, נוותר על 50% האחרים.

דוד טל: אז זה יהיה מקובל עליכם?

דוד טל: הרי גם אז זה לא יהיה מקובל עליכם.

דן אורנשטיין: צריך להבחין בין המטרה של חקיקה כזאת, שהיא בוודאי בעיניי מנקודת מבט חברתית, מנקודת מבט של זכויות חברתיות היא אפילו ברוכה, לבין המכשיר.

דן אורנשטיין: זאת אומרת, בכל מיני דברי חקיקה המטרה יכולה להיות טובה אבל המכשיר לא כל כך טוב.

דוד טל: תציע לי מכשיר אחר.

דוד טל: אני מוכן לקבל אותו.

דן אורנשטיין: אני מאוד מהסס לגבי המכשיר של מס הכנסה כמכשיר חברתי.

דן אורנשטיין: יש הרבה מכשירים אחרים, יותר ישירים, שהם יגיעו ויקלעו לאוכלוסיות שבאמת זקוקות.

דן אורנשטיין: גם מנקודת מבט חברתית, אני חושב שהמחוקק צריך לעשות מיון בין ההצעות שונות, הוא לא יוכל לקבל את כולן, ובמיון הזה הוא צריך לבחור בכלים הטובים ביותר.

דן אורנשטיין: נקודת האפליה היא גם נקודה מאוד חזקה.

דן אורנשטיין: אני לא חושב שקיבלנו תשובה כל כך מספקת לגבי הטיעון שיש פה אפליה של עצמאים.

דן אורנשטיין: זה בעצם מתחבר עם מה שאמרתי קודם, כי אז היושב-ראש שאל לגבי אפליה של עצמאים בביטוח לאומי.

דן אורנשטיין: בחוק שהוא מובהק סוציאלי, כמו חוק ביטוח לאומי ולא פקודת מס הכנסה, אתה יכול לשקול שיקולים סוציאליים יותר.

דן אורנשטיין: אני לא חושב, גם אם יש תקדימים לכך, שפקודת מס הכנסה הוא המכשיר הטוב ביותר או המתאים ביותר לצורך השגת יעדים חברתיים.

דן אורנשטיין: הבעיה של אכיפה, עדיין לא הבנתי, אפילו בהצעה המתוקנת, איך היא תיפתר.

דן אורנשטיין: נאמר פה שיש חוקים שקשה לאכוף אותם.

דן אורנשטיין: יש חוקים שלמרות קשיי האכיפה הם כל כך חשובים וכל כך מרכזיים, שאתה אומר שצריך להתמודד עם קשיי האכיפה.

דן אורנשטיין: זה חוק שכר מינימום, זה חוק עובדים זרים, זה חוק שוויון הזדמנויות בעבודה.

דן אורנשטיין: כאשר מדובר בכלי כזה, שלפחות על פני הדברים הוא מפוקפק, החיבור בין הכלי הזה, שהוא מפוקפק בעיניי מבחינה חברתית, וקשיי אכיפה הוא לא חיבור בסופו של דבר כל כך מוצלח.

דן אורנשטיין: כל זה מוביל אותי למסקנה שאת הדברים צריכים לשקול בכובד ראש יחד עם חבר הכנסת המציע, לא לרוץ כל כך מהר.

גדעון שניר: אנחנו מסתייגים מההצעה.

גדעון שניר: להערת ההסתדרות או לעמדתה, משמעות ההצעה שלכם היא תוספת שכר לכל דבר.

גדעון שניר: היא לא קשורה למטרות המוצעות.

בנימין גונן: זה לא אסון.

גדעון שניר: אני לא חושב שזאת היתה הכוונה של מציע ההצעה, להעלות את השכר באופן כללי.

גדעון שניר: הוא גם מציין למה הוא כן רוצה את זה, וזה לא מופיע בין המטרות.

גדעון שניר: הנושא החברתי של נופש ושל עידוד בתי המלון לא מופיע בהצעה.

גדעון שניר: דבר שני, אם רוצים לסייע לענף המלונאות יש דרכים הרבה יותר טובות מאשר הדרך הזאת.

דוד טל: מדוע אתם לא עושים את זה?

גדעון שניר: אנחנו עושים.

דוד טל: אנחנו באים לעזור לכם להוסיף על מה שאתם עושים.

גדעון שניר: אני רק חושש מאוד שבקיצוץ הבא זה יפול על משרד התיירות ועל המלונות.

גדעון שניר: אדוני מכיר את המערכת.

גדעון שניר: אין ואקום.

דוד טל: זה עניין של כוחות שוק במרכאות.

גדעון שניר: המחיר עולה בהרבה על התמורה.

גדעון שניר: לגבי הניסוח המדויק, העירו פה כל מיני הערות.

גדעון שניר: היושב-ראש הזכיר למשל שצימרים לא מוזכרים.

גדעון שניר: שם המערכת לא כל כך גלויה לתת קבלות לדברים כאלה.

גדעון שניר: גם לא מוזכר מה זה שירותי בתי מלון, האם הלינה, האם האוכל, האם חתונה או בר-מצווה שנערכים.

דוד טל: השאלות שאתה שואל הן שאלות חשובות מאוד ואני חושב שצריך לתת עליהן את הדעת.

דוד טל: את זה נעשה כשנעביר את החוק לקריאה ראשונה.

גדעון שניר: אני רוצה שכולם יהיו מודעים לכך שיש הרבה מכשלות בניסוח.

דוד טל: אין ספק.

דוד טל: אני מקבל את זה.

גדעון שניר: לגבי העמדה העקרונית של משרד התיירות, אנחנו מאוד חוששים, ויש לנו נסיון לא טוב עם העניין, שהנושא יגרום לעליית מחירים מאוד רצינית בענף הזה.

גדעון שניר: אנחנו יודעים מה קורה כשיש עלייה בביקוש.

גדעון שניר: אדוני דיבר על חוקי הכלכלה ואין לנצח אותם.

גדעון שניר: כשיש עודף ביקוש או כשעולה הביקוש, עולים המחירים.

גדעון שניר: מי שיודע מה קורה בצימרים היום, עם כל אהבתנו והמשך תמיכתנו בצימרים, יודע שהיום מחיר צימר מגיע למחיר בית מלון.

גדעון שניר: אנחנו מאוד חוששים מעליית מחירים, לא רק כלפי אותם משתמשים שאנחנו רוצים לעודד, אנחנו מאוד חוששים שהדבר עלול לפגוע ביכולת שלנו לעודד תיירות חוץ להגיע לישראל.

דן ירדן: הערה קטנה לגבי הטענה המוזרה האחרונה של מר גדעון שניר בנושא תיירות חוץ.

דן ירדן: נכון שהתיירות במדינת ישראל והמלונאות קמו בשביל תיירות חוץ.

דן ירדן: אבל היום, אפילו משרד האוצר רואה אותה חשיבות של לינת ישראלי כמו לינה של תייר, זו אותה תרומה.

דן ירדן: אם הישראלי ינפוש בארץ במקום לנסוע לתורכיה, זו אותה תועלת למדינה ובלבד שיתפרנסו אנשים בכבוד.

דן ירדן: התפוסה השנה שהיא שנת 2000, שנה טובה, נגיע ל-65% תפוסה שנתית.

דן ירדן: המחירים בשלוש השנים האחרונות הם מחירים במונחים ריאליים של שחיקה, גם מבחינת מה שמשלם הצרכן.

דן ירדן: נכון שאם תיקח את סוף שבוע או ראש השנה תמיד תמצא את המחירים האבסורדיים.

חיים דוקלר: מתי הם יסעו עם הילדים אם לא בסוף השבוע או בחודשי יולי אוגוסט?

גדעון שניר: לפי סקרים שעשינו, הנופש בארץ גדל במימדים יפים מאוד מעבר לכל הציפיות וגם הנופש בחו"ל.

דוד טל: אנחנו רוצים להשאיר את הדולרים, המטבע הקשה כאן בארץ ולא בחוץ לארץ.

דוד טל: בנושא הזה אני חלוק עם ידידי בנימין גונן.

חיים דוקלר: אני לא הדגשתי מספיק את העלות.

חיים דוקלר: העלות היא מיליארד ו-100 מיליון שקל כאשר אין מקור למימון הגרעון הזה.

דוד טל: יש מקור.

דוד טל: תיכף אציין אותו.

חיים דוקלר: שזה יופיע גם בהצעת החוק.

דוד טל: זה לא יופיע בהצעת החוק.

דוד טל: אנחנו נאמר את זה לפרוטוקול.

דוד טל: רבותי, אני שמעתי את הדברים.

דוד טל: אני סבור שיש מקום להריץ את הצעת החוק הזאת.

דוד טל: אולי הניסוח לא מספיק טוב.

דוד טל: אני רוצה לעודד את התיירות בארץ.

דוד טל: אני רוצה לסייג, שזה יהיה רק במדינת ישראל.

דוד טל: מי שיש לו כסף, שיסע לחוץ לארץ.

דוד טל: אני רוצה גם להגביל את זה ל-3,000 שקל בשנה.

דוד טל: לכן הניסוח יהיה שונה מהניסוח כאן ואני רוצה לקרוא את הניסוח שנריץ אותו.

חיים דוקלר: האם אתה יודע שבמקביל, לצערנו, רצו עוד שתיים-שלוש הצעות?

דוד טל: יודע גם יודע.

דוד טל: יש מקומות שבהם ההצעות נדחפות לאט לאט, יש מקומות שבהם מאמינים בהצעות ומריצים אותם.

חיים דוקלר: השאלה היא אם המקום הטבעי של ההצעה הזאת להיות נדונה בוועדת הכספים.

חיים דוקלר: היו"ר דוד טל: המקום הטבעי שלה זה מה שקבעה מליאת הכנסת.

חיים דוקלר: מליאת הכנסת קבעה שהצעת החוק תגיע לכאן.

חיים דוקלר: אם היא קבעה שההצעה תגיע לכאן, אנחנו מכבדים את ההחלטה שלה.

חיים דוקלר: רבותי, אנחנו נקרא לזה: הצעת חוק לתיקון פקודת מס הכנסה (פטור לדמי הבראה), התש"ס-2000.

חיים דוקלר: תיקון סעיף 9 – 1.

חיים דוקלר: בפקודת מס הכנסה, בסעיף 9 אחרי פסקה (27) יבוא: "(28) (א) דמי הבראה המשולמים לעובד מאת מעביד מדי שנה – בהתאם לתקרת דמי ההבראה ומכסת ימי ההבראה הקבועים לענין זה בהסכמים שבין הסתדרות העובדים החדשה לבין לשכת התיאום של הארגונים הכלכליים, כפי שיעודכנו מעת לעת, ובלבד שהסכום לא יעלה על 3,000 שקלים.

חיים דוקלר: (ב) פטור ממס לפי פסקת משנה (א), יחול על דמי הבראה שזכאי להם העובד, אם השתמש בהם בפועל לצורך נופש או הבראה בישראל והעביר לידי המעביד אישורים על כך - - -"

דן ירדן: אם זה אדם עצמאי?

דוד טל: עצמאי לא נכלל פה.

דוד טל: זו רק קריאה טרומית.

דוד טל: אחרי קריאה ראשונה ההצעה תבוא לכאן.

דוד טל: לאוצר יהיו השגות, לכם בוודאי יהיו השגות ואנחנו נעשה כיד הדמיון הטובה עלינו ולו רק כדי שייצא פה דבר מתוקן.

דוד טל: "(ג) שר האוצר, בהתייעצות עם שר העבודה והרווחה ובאישור ועדת העבודה, הרווחה והבריאות של הכנסת, יקבע הוראות בענין אישור כאמור בפסקה זו.

דוד טל: " זה הנוסח שאני רוצה להביא להצבעה ולהעביר את ההצעה לקריאה ראשונה.

דוד טל: מי בעד?

דוד טל: מי נגד?

דוד טל: ה צ ב ע ה בעד הצעת החוק - 1 נגד – אין נמנעים - אין הצעת חוק לתיקון פקודת מס הכנסה (פטור לדמי הבראה), התש"ס-2000 נתקבלה.

דוד טל: אנחנו מאשרים את הצעת החוק הזאת לקריאה ראשונה.

דוד טל: הסעיף התקציבי לצורך הענין הוא 27.04.

דוד טל: על פי הודעתו של מר דוקלר עלות החוק הזה היא מיליארד ו-100 מיליון שקלים.

דוד טל: אני רוצה לקרוא את סעיף המימון.

דוד טל: "הוועדה מציעה כי המימון יבוא מהקטנה של סכום ההוצאה בסעיף 27.04 של חוק התקציב השנתי שעניינו שיפוי המעבידים והעצמאיים בתשלום דמי ביטוח לאומי לפי סעיף 339 לחוק הביטוח הלאומי.

דוד טל: בסעיף זה ההוצאה של המדינה תסתכם ב-2.6 מיליארד שקלים.

דן אורנשטיין: נקודה טכנית לקראת הכנת הנוסח בנייר הכחול.

דן אורנשטיין: בדרך כלל בחקיקה לא נוקבים בשם של ארגון עובדים או מעסיקים.

דן אורנשטיין: יש נוסחה שקבועה מאז ומתמיד, הארגון שמייצג את המיגזר הגדול ביותר.

דן אורנשטיין: אם יש תיקונים כאלה, שתינתן לנו הרשות לעשות זאת.

דוד טל: אמרתי שנתקן אותם.

דוד טל: אני מודה לכם על ההשתתפות הערה ועל התרומה הסגולית שלכם.

דוד טל: ישיבה זו נעולה.